กรมควบคุมโรค เตือนประชาชนโดยเฉพาะในภาคเหนือ และภาคตะวันออกเฉียงเหนือ หลีกเลี่ยงการกินเนื้อหมูดิบ และ สุกๆ ดิบๆ เสี่ยงป่วยด้วยโรคไข้หูดับ
กรมควบคุมโรค เตือนประชาชนโดยเฉพาะในภาคเหนือ และภาคตะวันออกเฉียงเหนือ หลีกเลี่ยงการกินเนื้อหมูดิบ และ สุกๆ ดิบๆ เสี่ยงป่วยด้วยโรคไข้หูดับ นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า จากการเฝ้าระวังสถานการณ์โรคไข้หูดับในประเทศไทย ของกรมควบคุมโรค ตั้งแต่ 1 ม.ค. - 28 เม.ย. 2562 พบมีรายงานผู้ป่วยทั้งหมด 93 ราย เสียชีวิต 12 ราย โดยกลุ่มอายุที่พบผู้ป่วยมากที่สุด คืออายุ 65 ปีขึ้นไป รองลงมาคือช่วงอายุ 55-64 ปี และ 45-54 ปี ตามลำดับ  ส่วนพื้นที่ที่พบผู้ป่วยสูงสุด คือพื้นที่ภาคเหนือ รองลงมาคือภาคตะวันออกเฉียงเหนือ  และภาคกลาง  จังหวัดที่พบมากที่สุดคือ นครสวรรค์ รองลงมาคือ อุตรดิตถ์ อุทัยธานี และน่าน ทั้งนี้คาดการณ์ว่าในช่วงนี้ยังจะพบผู้ป่วยโรคไข้หูดับเพิ่มขึ้นต่อเนื่อง จากปัจจัยแวดล้อมและวัฒนธรรมการกินอาหาร จึงขอเตือนประชาชนโดยเฉพาะในภาคเหนือ และภาคตะวันออกเฉียงเหนือ  ระวังป่วยด้วยโรคไข้หูดับ โดยขอให้หลีกเลี่ยงการกินเนื้อหมูดิบ หรือสุกๆ ดิบๆ รวมถึงไม่ควรนำเลือดหมูดิบราดในอาหาร ต้องปรุงสุกทุกครั้งก่อนกิน การเลือกเนื้อหมูมาปผระกอบอาหารก็ควรเลือกซื้อจากแหล่งควรเลือกซื้อเนื้อหมูจากร้านค้าที่มีใบรับรองการนำเนื้อสุกรจากโรงงานฆ่าสัตว์ที่มีมาตรฐาน ไม่กินเนื้อหมูที่ตายเอง สำหรับ โรคไข้หูดับ สามารถติดต่อผ่านทางบาดแผล รอยถลอก และทางเยื่อบุตา จากการกินเนื้อหมูหรือเลือดดิบ ปรุงไม่สุก โดยผู้ป่วยจะเริ่มมีอาการหลังได้รับเชื้อเพียงไม่กี่ชั่วโมงถึง 5 วัน อาการของโรคคือมีไข้สูง ปวดศีรษะรุนแรง เวียนศีรษะจนทรงตัวไม่ได้ อาเจียน ถ่ายเหลว คอแข็ง ผู้ป่วยส่วนใหญ่จะสูญเสียการได้ยิน ถึงขั้นหูหนวกถาวร ข้ออักเสบ เนื้อเยื่อใต้ผิวหนังติดเชื้อรุนแรงถึงติดเชื้อในกระแสเลือดจนเสียชีวิตได้ และอาการจะยิ่งรุนแรงขึ้นหากคนที่ติดโรคเป็นผู้มีโรคประจำตัว คือเป็นเบาหวาน โรคหัวใจ ความดันโลหิตสูง ตับแข็ง และโรคมะเร็ง